﻿၂ တံၤမသ့း 2 Timothy 1

1 ယ့ၣ်ၡူးခရံာ် အပှၤတၢ်မၢဖိ, ကဲထီၣ် လၢယွၤအသး ဒ် တၢ်စံးပာ် ဘၣ်ဃးဒီး တၢ်မူအိၣ် လၢယ့ၣ်ၡူးခရံာ် အပူၤ အသိးန့ၣ်, ယၤစီၤပီလူးအံၤ, 2 ယစံးဘၣ် ယဖိ လၢယအဲၣ် အီၤ, စီၤတံၤမသ့း, မ်တၢ်ဘျုးတၢ်ဖှိၣ်, တၢ်သူၣ်ကညီၤ တၢ်သးကညီၤ, တၢ်ဃူတၢ်ဖိး လၢပၢ်ယွၤ ဒီးပကစၢ် ယ့ၣ်ၡူးခရံာ်န့ၣ်, ဘၣ်နၤ တက့ၢ်. 3 ယစံးထီၣ်ပတြၢၤ ယွၤအဘျုးအဖှိၣ်, လၢယမၤအတၢ် လၢယထူယထံး, လၢယသး လၢအသ့ၣ်ညါဒၣ် တၢ်အဂ့ၤ, လၢယသ့ၣ်နီၣ်ထီၣ်က့ၤနၤ တဘိယူၢ်ဃီ လၢယတၢ်ထုကဖၣ် လၢမုၢ်ဆါဆဲး လၢမုၢ်နၤအဃိလီၤ. 4 ယသ့ၣ်နီၣ်ထီၣ်က့ၤ နမဲာ်ထံလီၤ သတးဒီး, ယဆၢထံၣ်ဘၣ်နၤ ဒိၣ်ဒိၣ်ကလဲာ်, ဒ်သိး ယတၢ်သးခု ကလၢထီၣ်ပှဲၤထီၣ် လီၤ. 5 ဒီးယသ့ၣ်နီၣ်ထီၣ်က့ၤ တၢ်နာ်နီၢ်နီၢ်, လၢအအိၣ် လၢနပူၤ, ဒီးအိၣ်ဆိ လၢနဖံ နီၢ်လိၤအ့ၣ် အပူၤ, ဒီးလၢနမိၢ် နီၢ်အူနံက့ၤ အပူၤ, ဒီးယနာ်နီၢ်နီၢ် လၢအအိၣ်စ့ၢ်ကီး လၢနပူၤန့ၣ်လီၤ. 6 မၤသးဒ်န့ၣ်ဒီး, ယဒုးသ့ၣ်နီၣ်ထီၣ်နၤ, ဒ်သိး နကထိၣ်ဂဲၤထီၣ် တၢ်ဟ့ၣ် လၢအအိၣ် လၢနပူၤ လၢယပာ်ယစု လၢနလိၤ အဃိလီၤ. 7 အဂ့ၢ်ဒ်အံၤ, ယွၤဟ့ၣ်လီၤ ပှၤလၢပသးသုၣ်တမ့ၢ်ဘၣ်, မ့ၢ်ပသး ဘၣ်ဃးဒီး တၢ်စိတၢ်ကမီၤ, ဒီးတၢ်အဲၣ်တၢ်ကွံ, ဒီးတၢ်သူၣ်ဂၢၢ်သးကျၢၤ လီၤ. 8 မၤသးဒ်န့ၣ်ဒီး, တၢ်အုၣ်အသး ဘၣ်ဃးဒီး ပကစၢ်မ့ၢ်ဂ့ၤ, ယၤအပှၤဘၣ်စၢဃာ် မ့ၢ်ဂ့ၤ, နသုတမဲာ်ဆှး တဂ့ၤ. မ့မ့ၢ်ဒိးဃုာ် တၢ်နးတၢ်ဖှီၣ် ဒီးယၤ လၢတၢ်သးခုအကစီၣ် အဃိ, ဒ်ယွၤအစိအကမီၤ အသိး တက့ၢ်. 9 အဝဲဒၣ်န့ၣ် အုၣ်က့ၤခီၣ်က့ၤပှၤ, ဒီးကိး ပှၤ လၢတၢ်ကိးအစီအဆှံ, ဒ်ပတၢ်ဖံးတၢ်မၤ အသိး တမ့ၢ်ဘၣ်. မ့ၢ်ဒ် အတၢ်ကူၣ်ပာ်ဒၣ်ဝဲ ဒီးအဘျုးအဖှိၣ် လၢအဟ့ၣ် ပှၤ လၢယ့ၣ်ၡူးခရံာ် အပူၤ လၢတၢ်လီၤထူလီၤယိာ်, 10 ဒီးခဲကနံၣ်အံၤ အိၣ်ဖျါထီၣ် လၢတၢ်အုၣ်က့ၤခီၣ်က့ၤပှၤ, ကစၢ် ယ့ၣ်ၡူးခရံာ် အတၢ်အိၣ်ဖျါ အဃိ, ပှၤလၢအမၤဟးဂီၤတၢ်သံ ဒီးလီၣ်ဖျါထီၣ် တၢ်မူ ဒီးတၢ်သံ တသ့ဘၣ်, လၢတၢ်သးခုအကစီၣ် အပူၤ လီၤ. 11 လၢတၢ်အံၤအဂီၢ် တၢ်ပာ်ယၤ လၢပှၤစံၣ်တဲၤတဲလီၤတၢ်, ဒီးပှၤတၢ်မၢဖိ, ဒီးပှၤသိၣ်လိ ပှၤကလုာ်တဖၣ် လီၤ. 12 မၤသးဒ်န့ၣ်ဒီး, ယဘၣ် တၢ်နးတၢ်ဖှီၣ်တဖၣ်အံၤ လီၤ. ဘၣ်ဆၣ်ဒီး, ယမဲာ်တဆှးဘၣ်. အဂ့ၢ်ဒ်အံၤ, ယစူၢ်က့ၤနာ်က့ၤ မတၤမတၤန့ၣ် ယသ့ၣ်ညါ, ဒီးယနာ် လၢအကပၢၤတၢ် လၢယပာ် လၢအစုပူၤသ့ဝဲ တုၤ မုၢ်နံၤတနံၤန့ၣ်လီၤ. 13 တၢ်ကတိၤ အဂ့ၤအဘၣ် လၢနနၢ်ဟူ လၢယၤအံၤအဂ့ၢ် မိၢ်ပှၢ်န့ၣ် ဟံးဃာ်အီၤ လၢတၢ်နာ် ဒီးတၢ်အဲၣ်တၢ်ကွံ, လၢယ့ၣ်ၡူးခရံာ် အပူၤတက့ၢ်. 14 တၢ်အဂ့ၤတမံၤ လၢတၢ်အးက့ၤ လၢနစုပူၤန့ၣ် ပၢၤအီၤ လၢသးစီဆှံ, လၢအအိၣ်ဝဲဆိးဝဲ လၢပပူၤအဃိန့ၣ် တက့ၢ်. 15 ကယဲၢ် ပှၤအိၣ်လၢအၤစံ ခဲလၢာ်န့ၣ် ဃၣ်ကွံာ်အသး လၢယၤအံၤ, နသ့ၣ်ညါလီၤ. စီၤဖူက့းလူး, ဒီးစီၤအ့းရံမိက့းန့ၤ, အိၣ်ဝဲ လၢအကျါလီၤ. 16 မ်ကစၢ် သူၣ်ကညီၤသးကညီၤ စီၤအီးနံၤစံဖရူး အဟံၣ်ဖိတက့ၢ်. အဂ့ၢ်ဒ်အံၤ, အဝဲဒၣ်န့ၣ် မၤခုၣ်မၤမုာ်ယၤ တလီၢ်လီၢ် တလီၢ်လီၢ်, ဒီးအမဲာ် တဆှးဘၣ် လၢယထးသွဲ အဃိဘၣ်. 17 ဒီးလၢအအိၣ်ဝဲ လၢရိမ့ၤအပူၤန့ၣ်, ဃုယၤ သပှၢ်ပှၢ်, ဒီးထံၣ်န့ၢ်ယၤလီၤ. 18 မ်ကစၢ် ဟ့ၣ်အထံၣ်န့ၢ် တၢ်သးကညီၤ လၢကစၢ် လၢမုၢ်တနံၤန့ၣ် တက့ၢ်. ဒီးအဝဲဒၣ် မၤစၢၤယၤ လၢအ့းဖ့းစူး အပူၤ, လၢတၢ်ဆံးအါဆံးအါန့ၣ်, နသ့ၣ်ညါ ကစီဒီလီၤ.


၂ တံၤမသ့း 2 Timothy 2

1 မၤသးဒ်န့ၣ်ဒီး ယဖိဧၢ, အိၣ်ဒီးနဂံၢ်ဆူၣ်ထီၣ် နဘါဆူၣ်ထီၣ် လၢတၢ်ဘျုးတၢ်ဖှိၣ် လၢအအိၣ် လၢယ့ၣ်ၡူးခရံာ် အပူၤတက့ၢ်. 2 ဒီးတၢ်လၢနနၢ်ဟူ လၢယၤ လၢပှၤအုၣ်အသး အါဂၤ အမဲာ်ညါန့ၣ်, ဟ့ၣ်လီၤက့ၤ အဝဲန့ၣ်, လၢပှၤအကလုၢ်တီတဖၣ် အစုပူၤ လၢအသိၣ်လိ ပှၤဂၤစ့ၢ်ကီး ကသ့န့ၣ် တက့ၢ်. 3 မ်ဒ်န့ၣ်ဒီး, ဒိးတၢ်နးတၢ်ဖှီၣ်, ဒ်ယ့ၣ်ၡူးခရံာ် အသုးဖိ လၢအဂ့ၤတဂၤ အသိးန့ၣ် တက့ၢ်. 4 ပှၤလၢအဒုးတၢ်န့ၣ်, ဒ်သိး အကမၤဘၣ် ပှၤလၢအမၢအဒုးတၢ် တဂၤအသးဒီး, တမၤသဘံၣ်ဘုၣ်အသး ဒီးတၢ်ဖံးတၢ်မၤ ဘၣ်ဃးဒီး အအံၤတဃၣ် နီတဂၤဘၣ်. 5 ဒီးပှၤမ့ၢ်ပြၢတၢ် ဒီး, မ့ၢ်တပြၢဘၣ် ဒ်အလုၢ်အလၢ်အသိး ဘၣ်ဒီး, တၢ်တဒုးကုာ်ဘၣ်အီၤ လၢခိၣ်သလုးဘၣ်. 6 ပှၤမၤဟီၣ်ခိၣ်ဖိ လၢအမၤတၢ်တဂၤန့ၣ်, ဂ့ၤဒိးန့ၢ်ဆိ အတၤသၣ်န့ၣ်လီၤ. 7 တၢ် လၢယစံးဘၣ်တဲဘၣ်တဖၣ်န့ၣ်, ဆိကမိၣ် တက့ၢ်. အဂ့ၢ်ဒ်အံၤ, ကစၢ် ကဟ့ၣ် နသူၣ်ဖးနသးဖး လၢတၢ်ခဲလၢာ်လီၤ. 8 သ့ၣ်နီၣ်ထီၣ်က့ၤ ယ့ၣ်ၡူးခရံာ် လၢအဂဲၤဆၢထၢၣ်က့ၤ လၢတၢ်သံ, စီၤဒၤဝံး အချံအသၣ်, ဒ်ယတၢ်သးခုအကစီၣ် အသိးန့ၣ် တက့ၢ်. 9 လၢအဝဲဒၣ်အဃိန့ၣ် ယဘၣ်တၢ်နးတၢ်ဖှီၣ်ပၢၢ်ဒၣ်လဲာ် လၢယဘၣ်တၢ်စၢဃာ်, ဒ်ပှၤမၤအၢတၢ် အသိးန့ၣ်လီၤ. ဘၣ်ဆၣ်ဒီး ယွၤအကလုၢ်အကထါ တဘၣ်ဘၣ် တၢ်စၢဃာ်ဘၣ်. 10 မၤသးဒ်န့ၣ်ဒီး ယဝံသးစူၤ တၢ်ခဲလၢာ် လၢပှၤဘၣ်တၢ်ဃုထၢအီၤ အဂီၢ်, ဒ်သိးအဝဲသ့ၣ် စ့ၢ်ကီး ကတုၤ လၢတၢ်အုၣ်က့ၤခီၣ်က့ၤ လၢယ့ၣ်ၡူးခရံာ် အပူၤ, အိၣ်ဒီး တၢ်လၤတၢ်ကပီၤ အထူအယိာ်လီၤ. 11 တၢ်ကတိၤ အမ့ၢ်အတီမ့ၢ် တၢ်အံၤ, ပမ့ၢ်သံဃုာ် ဒီးအီၤ ဒီး, ပကမူဃုာ်စ့ၢ်ကီး ဒီးအီၤလီၤ. 12 ပမ့ၢ်ဝံသးစူၤတၢ်ဒီး, ပကကဲဃုာ် စီၤပၤ ဒီးအီၤစ့ၢ်ကီး လီၤ. ပမ့ၢ်သမၢအီၤ ဒီး, ကသမၢ စ့ၢ်ကီး ပှၤလီၤ. 13 ပမ့ၢ်တမၤတီဘၣ် ပကလုၢ် ဘၣ်ဆၣ်ဒီး, အဝဲဒၣ်န့ၣ် အိၣ်ဒီး အကလုၢ်တီဒၣ်တၢ်လီၤ. သမၢလီၤအသး တသ့ဘၣ်. 14 ဒုးသ့ၣ်နီၣ်ထီၣ်က့ၤအီၤ လၢတၢ်တဖၣ်န့ၣ် တက့ၢ်. ဒီး ဒ်သိး အသု တတဲးလိာ်ဃိလိာ် လၢတၢ်ကတိၤ အဂ့ၢ်အကျိၤ တဂ့ၤဒီး, သိၣ်အီၤ သပှၢ်ပှၢ် လၢကစၢ် အမဲာ်ညါ တက့ၢ်. တၢ်န့ၣ် တဂိာ်တသီၣ်ဘၣ် တၢ်နီတမံၤဘၣ်. မ့ၢ်အမၤကဒံကဒါ ပှၤလၢအကနၣ်ဝဲတဖၣ်လီၤ. 15 ကျဲးစၢး ကဲထီၣ် လၢပှၤဘၣ်ယွၤအသး, ပှၤမၤတၢ်ဖိ လၢအမဲာ်ဆှး အလီၢ်တအိၣ်ဘၣ်, ပှၤနီၤဖး တၢ်မ့ၢ်တၢ်တီ အကလုၢ်အကထါ အဆၢ တီတီလိၤလိၤန့ၣ် တက့ၢ်. 16 မ့မ့ၢ် တၢ်အၢတၢ်သီ အတၢ်ကတိၤ ကလီကလီန့ၣ်, ဟးဆှဲး အီၤတက့ၢ်. အဂ့ၢ်ဒ်အံၤ, ကလဲၤဆူ တၢ်တယူးတယီၣ်ဘၣ်ယွၤ အါထီၣ်အါထီၣ်န့ၣ်လီၤ. 17 ဒီးအတၢ်ကတိၤန့ၣ် အီၣ်ဂီၤတၢ် ဒ်တၢ်ပူၤလီၢ်ပူၤဃဲာ် အသိးန့ၣ်လီၤ. လၢအဝဲသ့ၣ် အကျါ, မ့ၢ် စီၤဟူၤမ့းနဲ, ဒီးစီၤဖံလ့ၤတူးန့ၣ်လီၤ. 18 ပှၤတဖၣ်န့ၣ် ဃၣ်ကွံာ်အသး လၢတၢ်မ့ၢ်တၢ်တီ, ဒီးစံးဝဲ လၢတၢ်ဂဲၤဆၢထၢၣ်န့ၣ် ပူၤကွံာ်လံ, ဒီးမၤကဒံကဒါ ပှၤတနီၤနီၤ အတၢ်နာ်လီၤ. 19 ဘၣ်ဆၣ်ဒီး တၢ်အခီၣ်ထံး ဘၣ်ဃးဒီးယွၤ အိၣ်ဂၢၢ် အိၣ်ကျၢၤ, ဒီးအိၣ်ဝဲဒီး တၢ်စဲဃာ်ပနီၣ် အအံၤ, ကစၢ် သ့ၣ်ညါ ပှၤလၢအမ့ၢ်အတၢ်လီၤ. ဒီး ကယဲၢ် ပှၤလၢအပှ့ၤဘၣ် ကစၢ်အမံၤ တဂၤလၢ်လၢ်န့ၣ်, မ်အဟးဆှဲး တၢ်တတီတလိၤဘၣ် တက့ၢ်. 20 အိၣ်လၢဟံၣ်ဖးဒိၣ် အပူၤ ထဲသပၢၤထူ ဒီးသပၢၤစ့ဧိၤ တမ့ၢ်ဘၣ်, မ့ၢ်သပၢၤသ့ၣ် ဒီးသပၢၤဟီၣ်ခိၣ် အိၣ်စ့ၢ်ကီး, ဒီးတနီၤနီၤ အိၣ်လၢတၢ်လၤကပီၤ အဂီၢ်, ဒီးတနီၤနီၤ လၢတၢ်လၤကပီၤ တအိၣ်ဘၣ် အဂီၢ်လီၤ. 21 မၤသးဒ်န့ၣ်ဒီး, ပှၤမ့ၢ်မၤကဆှီထီၣ်ကွံာ်အသး လၢတၢ်တဖၣ်န့ၣ် ဒီး, ကကဲထီၣ် သပၢၤ လၢတၢ်ကမၤလၤကပီၤအီၤ, ဒီးစီဆှံ, ဒီးဂ့ၤ လၢဟံၣ်ကစၢ်မၤတၢ် အဂီၢ်, ဒီးကတဲာ်ကတီၤအသး လၢကယဲၢ် တၢ်မၤအဂ့ၤ အဂီၢ်လီၤ. 22 ဒီးဃ့ၢ်ဟးဆှဲး ဖိၣ်သၣ်ခွါ အတၢ်သးကွံတဖၣ်, ဒီးလူၤ တၢ်တီတၢ်လိၤ, တၢ်စူၢ်တၢ်နာ်, တၢ်အဲၣ်တၢ်ကွံ, တၢ်ဃူတၢ်ဖိး, အိၣ်ဒီး ပှၤလၢအကိးထီၣ် ကစၢ် လၢအသးကဆှီတဖၣ် တက့ၢ်. 23 မ့မ့ၢ် တၢ်သံကွၢ် ကလီကလီ, ဒီးတဂိာ်တသီၣ်ဘၣ်န့ၣ်, ဟးဆှဲးအီၤ တက့ၢ်. အဂ့ၢ်ဒ်အံၤ, နသ့ၣ်ညါ လၢအမၤအိၣ်ထီၣ် တၢ်အ့ၣ်လိာ်ဆိးက့လိာ်န့ၣ်လီၤ. 24 ဒီးကစၢ် အခ့အပှၤန့ၣ်, တဘၣ်အ့ၣ်လိာ်ဆိးက့လိာ်ဘၣ်. မ့မ့ၢ်အဘၣ်မ့ၢ် ပှၤဝံသးစူၤ လၢပှၤခဲလၢာ်, ပှၤသိၣ်လိတၢ်သ့, ပှၤကီၤအသးလီၤ. 25 ဒီးဘၣ်သိၣ်က့ၤသီက့ၤ ပှၤလၢအဂ့ၢ်လိာ်ဘှီလိာ်ဒၣ် အတၢ်တဖၣ်န့ၣ်, လၢအသူၣ်စူၤအသးနွဲၤလီၤ. အဂ့ၢ်ဒ်အံၤ, ဘၣ်တဘၣ် ယွၤကဟ့ၣ်လီၤအီၤ လၢတၢ်ပီၢ်ယၢ်လီၤအသး, ပၢၢ်လၢတၢ်သ့ၣ်ညါနီၢ်နီၢ် တၢ်မ့ၢ်တၢ်တီ, 26 ဒီးကမၤပူၤဖျဲးထီၣ်ကွံာ်အသး လၢမုၣ်ကီၤလံၢ် အပျံၤသကွီၤလီၤ. အဂ့ၢ်ဒ်အံၤ, ဘၣ်တၢ်ဖီၣ်န့ၢ် အီၤ ဖဲအဝဲဒၣ်အသး, လၢအကစူၢ်အီၤန့ၣ်လီၤ.


၂ တံၤမသ့း 2 Timothy 3

1 ဘၣ်ဆၣ်ဒီး သ့ၣ်ညါ တၢ်အံၤ တက့ၢ်. လၢမုၢ်နံၤ အခံကတၢၢ်တဖၣ် အပူၤန့ၣ်, အဆၢအကတီၢ် လၢအကီအခဲ ကဘၣ်လီၤ. 2 အဂ့ၢ်ဒ်အံၤ, ပှၤကညီ ကမ့ၢ် ပှၤအဲၣ်လီၤအသး, ပှၤသးကွံစ့, ပှၤခိးထဲသိးလိာ်အသး, ပှၤပာ်ထီၣ်ထီအသး, ပှၤဒုၣ်ဒွဲၣ်တၢ်, ပှၤတစူၢ်ဘၣ် အမိၢ်အပၢ်ဘၣ်, ပှၤတသ့ၣ်ညါဘၣ် တၢ်အဘျုးအဖှိၣ်ဘၣ်, ပှၤတစီတဆှံဘၣ်. 3 ပှၤတအဲၣ်ဘၣ် အဘူးအတံၢ်ဘၣ်, ပှၤအသူၣ်တကၢ် အသးတလီၤဘၣ်, ပှၤပာ်တၢ်ကမၣ် လၢပှၤဂၤအလိၤ ကလီကလီ, ပှၤလၢအတကီၤဘၣ် အသးဘၣ်, ပှၤဒူတၢ်, ပှၤတအဲၣ်ဘၣ် ပှၤအဂ့ၤဘၣ်, 4 ပှၤဟ့ၣ်လီၤကွံာ်ပှၤဂၤ, ပှၤလၢအတပလီၢ်ဘၣ်အသးဘၣ်, ပှၤပာ်အသးကဖၢလၢ, ပှၤလၢအအဲၣ် တၢ်မုာ်လၤ ဒိၣ်န့ၢ် အအဲၣ်ယွၤ, 5 အိၣ်ဝဲ ဒီး တၢ်ယူးယီၣ်ယွၤ အက့ၢ်အဂီၤ ဘၣ်ဆၣ်ဒီး, အစိအကမီၤန့ၣ် သမၢဝဲလီၤ. ပှၤဒ်န့ၣ်သိးတဖၣ်န့ၣ်, ဟးဆှဲးအီၤတက့ၢ်. 6 အဂ့ၢ်ဒ်အံၤ, ပှၤအိၣ်လၢပှၤတဖၣ်န့ၣ် အကျါမ့ၢ် ပှၤလၢအလဲၤနုာ်ခူသူၣ်ဆူ ပှၤအဟံၣ်ပူၤ, ဒီးမၢကဲကုၢ် ပိာ်မုၣ် လၢအကူၣ်တၢ်တသ့ဘၣ်, ဒီးလၢပှဲၤဒီး တၢ်ဒဲးဘး, ဒီးပိာ်အသးကွံ တၢ်အကလုာ်ကလုာ်အခံ, 7 လၢအမၤလိတၢ် တထံၣ်ဃီနာ် သက့ဒီး, တုၤလၢတၢ်သ့ၣ်ညါ တၢ်မ့ၢ်တၢ်တီ တသ့ဘၣ် နီတခီၣ်ဘၣ်လီၤ. 8 ဒီးဒ်စီၤယၣ်နံၤ, ဒီးစီၤယၣ်ဘြံၤ တြီ စီၤမိၤၡ့ အသိးန့ၣ်, အဝဲသ့ၣ်တဖၣ် တြီ တၢ်မ့ၢ်တၢ်တီ ဒ်န့ၣ်အသိး, အသူၣ်အၢအသးသီ, ဒီးလၢတၢ်နာ်အဂ့ၢ်မ့ၢ်ဝဲ ပှၤတဂိာ် တသီၣ်ဘၣ်လီၤ. 9 ဘၣ်ဆၣ်ဒီး တထီၣ်တထီလၢၤဘၣ်. အဂ့ၢ်ဒ်အံၤ, အတၢ်သူၣ်ခံးသးခံး အိၣ်ဖျါ ဒ်အဝဲသ့ၣ် အသိးစ့ၢ်ကီး လီၤ. 10 မ့မ့ၢ်နဲဒၣ်အံၤ နလူၤတိၢ်န့ၢ်လံ ယသိၣ်တၢ်သီတၢ်, ယတၢ်ဖံးတၢ်မၤ, ယတၢ်ကူၣ်ထီၣ်ဖးလီၤ, ယတၢ်စူၢ်တၢ်နာ်, ယသူၣ်စူၤသးစူၤ, ယတၢ်အဲၣ်တၢ်ကွံ, ယဝံသူၣ်စူၤဝံသးနွဲၤ, 11 တၢ်မၤအၢမၤသီယၤ, တၢ်နးတၢ်ဖှီၣ် လၢအဘၣ်ယၤ လၢအၣ်တံၤအီာ်, လၢအံၤကနံ, လၢလူစတြၤ, တၢ်မၤအၢမၤသီ လၢအဘၣ်ယၤ ဒ်အံၤဒ်နုၤလီၤ. ဒီးကစၢ် ထုးထီၣ် န့ၢ်ယၤ လၢအပူၤ ခဲလၢာ်လီၤ. 12 ဒီးမ့ၢ်မး ကယဲၢ် ပှၤလၢအသးအိၣ် လၢအကမူဝဲ လၢတၢ်ယူးယီၣ်ယွၤ လၢယ့ၣ်ၡူးခရံာ် အပူၤ ခဲလၢာ်, ကဘၣ် တၢ်မၤနးမၤဖှီၣ်အီၤလီၤ. 13 ဘၣ်ဆၣ်ဒီး ပှၤအၢပှၤသီ ဒီးပှၤလီတၢ်ဝ့ၤတၢ်တဖၣ်န့ၣ်မ့ၢ် အလီတၢ်, ဒီးဒိးလီလီၤအသး သတးဒီး, ကအၢလီၤဝဲ နးထီၣ် နးထီၣ်လီၤ. 14 မ့မ့ၢ်နဲဒၣ်အံၤ အိၣ်နဲဆိးနဲ လၢတၢ်လၢနမၤလိအီၤ, လၢနသ့ၣ်ညါ လၢအမ့ၢ် အမ့ၢ်အတီတဖၣ်အပူၤ တက့ၢ်. နမၤလိတၢ် လၢမတၤမတၤ အအိၣ်န့ၣ်, နသ့ၣ်ညါလီၤ. 15 ဒီးလၢနမ့ၢ် ဖိဒံဖိသၣ်လံၤလံၤန့ၣ် နသ့ၣ်ညါ တၢ်ကွဲးအသးစီဆှံတဖၣ်, လၢအဒုးကူၣ်သ့ကူၣ်ဘၣ်နၤ, တုၤလၢတၢ်အုၣ်က့ၤခီၣ်က့ၤနၤ လၢတၢ်နာ်ယ့ၣ်ၡူးခရံာ် အဃိန့ၣ် သ့လီၤ. 16 ကယဲၢ် တၢ်ကွဲးအသး ခဲလၢာ်န့ၣ်, ကွဲးအသး လၢယွၤအသးစီဆှံ, ဒီးဂ့ၤ လၢသိၣ်တၢ်သီတၢ် အဂီၢ်, လၢသိၣ်ဃီၣ်တၢ် အဂီၢ်, လၢဃၣ်လိၤတၢ် အဂီၢ်, လၢသိၣ်လိနဲၣ်လိတၢ် လၢတၢ်တီတၢ်လိၤ အပူၤ အဂီၢ်, 17 ဒ်သိး ယွၤ အပှၤကညီ ကလၢထီၣ်ပှဲၤထီၣ်, ဒီးကအိၣ် ကတဲာ်ကတီၤအသး လၢလၢပှဲၤပှဲၤ, လၢကယဲၢ် တၢ်မၤဂ့ၤ တမံၤလၢ်လၢ် အဂီၢ်လီၤ.


၂ တံၤမသ့း 2 Timothy 4

1 ယမၤလိာ်နၤ လၢယွၤ ဒီးယ့ၣ်ၡူးခရံာ် လၢအကစံၣ်ညီၣ် ပှၤမူ ဒီးပှၤသံတဖၣ်, အမဲာ်ညါ, ဒီးလၢအတၢ်အိၣ်ဖျါ ဒီးအဘီအမုၢ် အမဲာ်ညါ, စံၣ်တဲၤတဲလီၤ တၢ်အကလုၢ်အကထါ တက့ၢ်. 2 ကျဲးစၢး လၢတၢ်အကတီၢ်ဘၣ် လၢအကတီၢ် တဘၣ်ဘၣ် တက့ၢ်. မၤဖျါ ပှၤအတၢ်ကမၣ်, သိၣ်ဃီၣ်တၢ်, သဆၣ်ထီၣ်အခံ လၢတၢ်ဝံသးစူၤ ခဲလၢာ်, ဒီးသိၣ်တၢ်သီတၢ် တက့ၢ်. 3 အဂ့ၢ်ဒ်အံၤ, အမုၢ်အလါ ကဘၣ်, ဖဲပှၤတဝံသးစူၤဘၣ် တၢ်သိၣ်တၢ်သီ လၢအဂ့ၤအဝါဘၣ်. မ့မ့ၢ်အနၢ်ကိၢ်ကွံဒီး, ကပာ်ဖှိၣ် သရၣ်တဖၣ် လၢအကစၢ်ဒၣ်ဝဲ အဂီၢ်, ဒ်တၢ်ဘၣ်အသးဒၣ်ဝဲ အသိးန့ၣ်လီၤ. 4 ဒီးကဃၣ်ကွံာ် အနၢ် လၢတၢ်မ့ၢ်တၢ်တီ, ဒီးကဃၣ်ဃီၤ အသးဆူပူ ကလီကလီတဖၣ်လီၤ. 5 မ့မ့ၢ်နဲဒၣ်အံၤ, ခိးနသး လၢတၢ်ခဲလၢာ် အပူၤ တက့ၢ်. ဒိးတၢ်နးတၢ်ဖှီၣ် တက့ၢ်. မၤပှၤစံၣ်တဲၤတဲလီၤ တၢ်သးခုအကစီၣ် အတၢ်မၤန့ၣ် တက့ၢ်. တၢ်အခ့အပှၤ အတၢ် လၢနမၤအီၤန့ၣ်, မၤ လၢလၢပှဲၤပှဲၤ တက့ၢ်. 6 အဂ့ၢ်ဒ်အံၤ, ခဲကနံၣ်အံၤဒၣ်လဲာ်, တၢ်လူလီၤဂၢ်လီၤယၤ, ဒီးယက့ၤ တၢ်အဆၢအကတီၢ် ဘၣ်လံ. 7 တၢ်ဒုး လၢအဂ့ၤန့ၣ်, ယဒုးလံ, တၢ်ဃ့ၢ်န့ၣ် ယဃ့ၢ်လံ, ယပၢၤဃာ် တၢ်နာ်န့ၣ်လံ. 8 တုၤအံၤဆူညါ တၢ်တီတၢ်လိၤ အခိၣ်သလုး လၢကစၢ် ပှၤစံၣ်ညီၣ်ကွီၢ် အတီအလိၤတဂၤ, ကဟ့ၣ်လီၤ ယၤ လၢမုၢ်နံၤန့ၣ်, အိၣ်ပာ်လီၤအသး လၢယဂီၢ်, ဒီးထဲယၤ တဂၤဧိၤ တမ့ၢ်ဘၣ်, မ့ၢ် ကယဲၢ် ပှၤလၢအအဲၣ်ဒိး အတၢ်အိၣ်ဖျါ ခဲလၢာ် အဂီၢ်န့ၣ်လီၤ. 9 ဂုာ်ဟဲဆူ ယအိၣ် ချ့ချ့ တက့ၢ်. 10 အဂ့ၢ်ဒ်အံၤ, စီၤဒ့မၤ အဲၣ်တၢ် လၢအအံၤ တဃၣ် သတးဒီး, ဟးသဒၣ်ယၤ ဒီးလဲၤဆူ သ့းစၤလနံ, ဒီးစီၤကြံစကံၣ်ဆူ ကလၤတံ, ဒီးစီၤတံတူးဆူ ဒၤလမါတံၤလီၤ. 11 အိၣ်ဒီးယၤ ထဲစီၤလူၤကၣ် တဂၤဧိၤလီၤ. ဟံးန့ၢ် စီၤမၢ်ကူး ဒီးမၢအဟဲ ဒီးနၤ တက့ၢ်. အဂ့ၢ်ဒ်အံၤ, လၢတၢ်အခ့အပှၤ အတၢ်မၤန့ၣ် အပူၤ, အဝဲဒၣ် မၤတၢ် လၢယဂီၢ် အဘျုးအိၣ်လီၤ. 12 ဒီးစီၤတူဃံၤကူးန့ၣ်, ယမၢအလဲၤဆူ အ့းဖ့းစူးလီၤ. 13 ယဆ့ဖးဒိၣ် လၢယပာ်လီၤတဲာ် ဒီးစီၤကၢ်ပူး လၢတြိၤအါ အပူၤ တဘ့ၣ်, ဟဲစိာ်န့ၢ်ယၤ, ဒီးလံာ်ဧိၤလဲၢ်ဧိၤ, လီၤဆီဒၣ်တၢ် လံာ်တၢ်ဖံးတဖၣ် တက့ၢ်. 14 ပှၤပိာ်တိၢ်, စီၤအလ့းစၣ်ဒြူး တဂၤ, မၤအၢ ယၤ အါမး လီၤ. ကစၢ် ကဟ့ၣ်ကၣ်အီၤ ဒ်အတၢ်မၤ အသိးန့ၣ်လီၤ. 15 ဒီးနဲဒၣ်ပလီၢ် နသးစ့ၢ်ကီး လၢအီၤတက့ၢ်. အဂ့ၢ်ဒ်အံၤ, ဂ့ၢ်လိာ်ဘှီလိာ် ပတၢ်ကတိၤ နးမးလီၤ. 16 လၢယကတိၤပူၤဖျဲးတၢ် အခီၣ်ထံးတဘျီန့ၣ်, ပှၤတဆၢထၢၣ်စၢၤယၤ နီတဂၤဘၣ်. မ့မ့ၢ် ပှၤခဲလၢာ် ဟးသဒၣ် ယၤလီၤ. မ်တၢ်သုတပာ် လၢအတၢ်ကမၣ် တဂ့ၤ. 17 ဘၣ်ဆၣ်ဒီး ကစၢ် ဆၢထၢၣ် ဒီးယၤ ဒီးဒုးဆူၣ်ထီၣ် ယဂံၢ်ယဘါ, ဒ်သိး လၢယဃိ, တၢ်စံၣ်တဲၤတဲလီၤ ကဘၣ် တၢ်ပာ်ဖျါထီၣ်အီၤ လၢလၢပှဲၤပှဲၤ, ဒီးပှၤကလုာ်ခဲလၢာ် ကနၢ်ဟူဘၣ်ဝဲလီၤ. ဒီးယထူၣ်ဖျဲးထီၣ် လၢခ့ယုၢ် အထးခိၣ်လီၤ. 18 ဒီးကစၢ် ကထုးထီၣ်န့ၢ်ယၤ လၢကယဲၢ် တၢ်မၤ လၢအအၢ, ဒီးကအုၣ်က့ၤခီၣ်က့ၤယၤဆူ အဘီအမုၢ် လၢမူခိၣ် အပူၤလီၤ. မ်အဘၣ် တၢ်လၤကပီၤ အစိၤစိၤအဃၣ်ဃၣ် တက့ၢ်. အၤမ့ၣ်. 19 ကတိၤဒိၣ် နီၢ်ပြံစကံးလၤ, ဒီးစီၤအကူလၤ, ဒီးစီၤအီးနံၤစံဖရူး အဟံၣ်ဖိ တက့ၢ်. 20 စီၤအ့ၤရၤစတူး တဂၤ အိၣ်ကတီၢ်ဝဲ လၢကရံၣ်သူး အပူၤ, မ့မ့ၢ် စီၤတြီးဖံၤမူး တဂၤ မၤတကဲဘၣ်ဒီး, ယပာ်လီၤတဲာ်အီၤ လၢမံလ့ၤတူး အပူၤလီၤ. 21 မၤသပှၢ်ပှၢ် ဒ်သိး နကဟဲလၢ တၢ်ဂိၢ်အကတီၢ် တချုးဘၣ်ဒံးဘၣ် တက့ၢ်. စီၤအူၤဘူလူး, ဒီးစီၤပူဒံၣ်, ဒီးစီၤလံနူး, ဒီးနီၢ်ကျီၢ်ဒံ, ဒီးဒီပုၢ်ဝဲၢ် ခဲလၢာ် ကတိၤဒိၣ် နၤလီၤ. 22 မ်ကစၢ် ယ့ၣ်ၡူးခရံာ် အိၣ်ဒီး နသး တက့ၢ်. မ်တၢ်အဘျုးအဖှိၣ် အိၣ်ဒီးသု တက့ၢ်.